ভালোবাসা দিবসের আগে যন্ত্রের হৃদয়ে জীবন পেলেন অবসরপ্রাপ্ত সেনার স্ত্রী

ওয়েব ডেস্ক: এই প্রথম যান্ত্রিক হার্ট (Mechanical Heart) প্রতিস্থাপিত করা হল মানুষের শরীরে। এক অবসরপ্রাপ্ত সেনার স্ত্রীর জীবন রক্ষা পেল। দিল্লি ক্যান্টনমেন্টের আর্মি হাসপাতালে (Army Hospital) লেফট ভেন্ট্রিকুলার অ্যাসিস্ট ডিভাইস (Left ventricular assist device) ব্যবহার করেছে। হার্ট মেট থ্রি ডিভাইসে এই প্রক্রিয়া চালানো হয়েছে। হার্ট ফেলিওরের শেষ পর্যায়ে জীবনদায়ী এই যান্ত্রিক হার্ট। ৪৯ বছর বয়সী রোগিণীর শরীরে ওই হার্ট প্রতিস্থাপন করা হয়েছে। গত দুবছর ধরে তিনি হার্ট প্রতিস্থাপনের জন্য অপেক্ষা করেছিলেন। ক্রমশ তাঁর অবস্থার অবনতি হচ্ছিল। তারপরই এলভ্যাড যা মেকানিক্যাল হার্ট কাজে লাগানো হয়। প্রতিরক্ষা মন্ত্রক সূত্রে এই খবর জানা গিয়েছে।

কীভাবে এই মেকানিক্যাল হার্ট কাজ করে? ওই রোগিণীর বাঁদিকের ভেন্ট্রিকল রক্ত সঞ্চালন বন্ধ করে দিয়েছিল। একমাত্র হার্ট প্রতিস্থাপন হলে তাঁকে বাঁচানো যেত। হার্টমেট ডিভাইসের মাধ্যমে রক্তসঞ্চালন করা যেতে পারে। তখনই ওই চেষ্টা শুরু হয়। রোগিণী এখন ডাক্তারের নজরদারিতে রয়েছেন। দ্রুত সুস্থ হয়ে উঠছেন। আর্মি হাসপাতালের মেডিক্যাল টিমের এটা সাফল্য। ভবিষ্যতে হার্টের শুশ্রুষার জন্য এটা দিগন্ত খুলে দিতে পারে।

আরও পড়ুন: রাহুল গান্ধীর বিরুদ্ধে কলকাতায় দায়ের হল FIR, কিন্তু কেন?

মেকানিক্যাল হার্ট কি বিশ্বে ব্যবহার করা হয়েছে? ভারতে এটা প্রথম হলেও আমেরিকা সহ অন্যান্য দেশে এর ব্যবহার হয়েছে। এখনও পর্যন্ত বিশ্বে ১৮ হাজার জনের ক্ষেত্রে এর ব্যবহার হয়েছে। তাঁরা সুস্থও রয়েছেন।